Armilan hoitotarvikepalvelun sulkeutuminen vaikuttaa elokuussa koko maakunnan hoitotarvikkeiden toimituksiin ja puhelinpalveluun

Etelä-Karjalan hyvinvointialueen (Ekhvan) Armilassa sijainnut hoitotarvikepalvelu on suljettu muuton vuoksi. Lisäksi Ekhvan hoitotarvikejakelun puhelinpalvelu toimii elokuussa supistetusti, ja tavaroiden toimittaminen on muuton vuoksi hitaampaa kuin normaalisti. Uusi Lappeenrannan hoitotarvikkeiden noutopiste avautuu maanantaina 25.8.2025 Kauppakeskus Family Centerissä. Jatkossa Family Centerin hoitotarvikepalvelusta hoidetaan hoitotarvikkeiden tilausten käsittely ja jakelu maakunnan hyvinvointiasemien noutopisteille.

Etelä-Karjalan hyvinvointialue muistuttaa hoitotarvikepalvelun asiakkaita huomioimaan muuton aiheuttamat viivästykset toimituksissa ja asiakaspalvelussa.

Uusi hoitotarvikkeiden noutopiste avautuu Kauppakeskus Family Centerissä maanantaina 25.8.2025

Hoitotarvikepalvelu muuttaa Kauppakeskus Family Centerin katutasoon osoitteeseen Hyrymäenkatu 2, 53550 Lappeenranta. Tilat sijaitsevat apuvälinekeskuksen vieressä. Ennalta tilatut hoitotarvikkeet noudetaan käytävällä olevista noutokaapeista. Tiloihin on opasteet ja kauppakeskuksen pihalla on hyvät paikoitustilat. Hoitotarvikkeiden nouto noutokaapeista onnistuu jatkossa kauppakeskuksen aukioloaikojen mukaisesti eli myös viikonloppuna. Sisäänkäynti Kauppakeskus Family Centerin hoitotarvikkeiden noutokaapeille tapahtuu kätevimmin parkkialueelta katsoen talon oikean puolen sisäänkäynnistä.

Kaikki hoitotarvikkeet tulee aina tilata etukäteen
– Family Centerin hoitotarvikepalvelusta hoidetaan hoitotarvikkeiden tilausten käsittely ja jakelu koko maakuntaan

Hoitotarvikepalvelusta vastaava palvelupäällikkö Eija-Liisa Vikström kertoo, että jatkossa Family Centerin hoitotarvikepalvelu toimii koko maakunnan hoitotarvikkeiden tilausten käsittelijänä ja jakelukeskuksena. Muutto aiheuttaa sen vuoksi viivästyksiä koko maakunnan toimituksiin.

– Pahoittelemme muutosta asiakkaille aiheutuvia hankaluuksia. Tavoite on koko Ekhvan alueella saada hoitotarvikkeiden jakelu tapahtumaan sujuvasti ja asiakkaiden kannalta juohevasti laajemmilla noutoajoilla.

– Hoitotarvikejakelua koskevat puhelut ja sähköisten tilausten käsittely tapahtuu Family Centerin hoitotarvikepalvelusta, tähdentää Eija-Liisa Vikström.

– Tietyissä apteekeissa toimii myös edelleen yhteistyössä noutopalvelu. Ja vaipathan ovat jo suorassa kotiinkuljetuksessa, ja potilas pystyy myös itse tekemään suoraan jatkotilauksen. Samoin osa muista hoitotarvikkeista, kuten mm. tietyt avannetarvikkeet ja katetrit, toimitetaan kotiin kuljetuksella, kertoo Eija-Liisa Vikström.

Lisätietoja:

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi

Enni Tolonen, palveluesihenkilö, puh. 040 651 3074, enni.tolonen@ekhva.fi

Lue lisää:

Hoitotarvikepalvelu - Etelä-Karjalan hyvinvointialue

Armilan hoitotarvikepalvelu on elokuussa kaksi viikkoa suljettuna – uusi noutopiste avautuu Family Centerissä - Etelä-Karjalan hyvinvointialue

Hoitotarvikejakelu uudistuu – 5.5. alkaen hoitotarviketilaukset tulee tehdä joko Oma Ekhvassa tai puhelimitse - Etelä-Karjalan hyvinvointialue